Profesii

În Bucureşti mai mult de 50% din locuitori sunt salariaţi, în Giurgiu doar 12%, în Vaslui 14,3% iar în Botoşani doar 14,5%, arată un studiu privind situaţia salariaţilor din România realizat de Syndex.

În total la nivelul ţării la finele lui 2018 existau 5,138 milioane angajaţi, care reprezintă 26,3% dintre locuitori.

Deşi toate judeţele au înregistrat creşteri ale numărului de salariaţi în 2018, din punct de vedere geografic, decalajele se menţin sau chiar cresc, judeţe cu puţini salariaţi precum Vaslui, Caraş-Severin, Botoşani, Vâlcea sau Gorj înregistrând rate de creştere a numărului de salariaţi sub media naţională de 3,9%, notează autorii studiului.

Diferenţele dintre judeţele din Sud, Sud-Est, Sud-Vest şi Nord-Est pe de o parte şi restul ţării pe de altă parte rămân foarte pronunţate, în multe dintre primele salariaţii reprezentând sub 20% din totalul populaţiei, în timp ce în capitală numărul salariaţilor depăşeşte 50% din numărul de locuitori. Desigur, navetismul distorsionează aceste cifre într-o oarecare măsură — spre exemplu, mulţi locuitori din Giurgiu lucrează în Ilfov sau Bucureşti — însă diferenţele sunt enorme şi situaţia rămâne foarte proastă în multe părţi ale ţării.

Judeţe unde ponderea angajaţilor este sub 20% mai sunt Bacău (18%), Suceava (16%), Neamţ (18%), Dâmboviţa (16%), Olt (17%), Vrancea (17%), Teleorman (16%), Ialomiţa (17%), Mehedinţi (18%), Călăraşi (15%).

Ponderi de peste 30% ale numărului de angajaţi se întâlnesc în Timiş - 34%, Cluj – 33%, Braşov _ 32%, Ilfov – 31%, Sibiu – 34%, Arad – 32%.